b'\n_START_ARTICLE_\n8-raita\n_START_PARAGRAPH_\n8-raita (virallisesti Stereo 8) on magneettinen \xc3\xa4\xc3\xa4niteformaatti, joka oli suosittu erityisesti Yhdysvalloissa 1960-luvun puoliv\xc3\xa4list\xc3\xa4 1970-luvun loppuun, kunnes C-kasetti ohitti sen suosiossa. Ampex Magnetic Companyn, RCA Recordsin ja Lear Jet Companyn kehitt\xc3\xa4m\xc3\xa4 formaatti sai varsinaisen nosteen vuonna 1965 kun formaatti tuli valittavaksi Ford-henkil\xc3\xb6automalleihin.  Kotik\xc3\xa4ytt\xc3\xb6\xc3\xb6n formaatti alkoi tulla vuosien 1967\xe2\x80\x931968 aikana. Vuosia 1968\xe2\x80\x931975 voidaan pit\xc3\xa4\xc3\xa4 8-raitaformaatin \xe2\x80\x9dkulta-aikana\xe2\x80\x9d. Formaatti oli kuitenkin teknisesti ep\xc3\xa4luotettava ja \xc3\xa4\xc3\xa4nen laatu heikkeni ajan kuluessa. Sittemmin 8-raitaa on pidetty vanhentuneen teknologian edustajana, ja se on pysynyt suhteellisen tuntemattomana Yhdysvaltain, Kanadan, Britannian, Australian ja Japanin ulkopuolella.'